B. Bugár, podpredseda NR SR: (2002-06-28):
Nech sa páči, môžete pokračovať. F. Hajnovič, minister financií SR: Ďakujem. Priemernú mieru inflácie 7 % a mieru nezamestnanosti meranú výberovým zisťovaním pracovných síl na úrovni 16 %. Rozpočtové zámery sa mali prakticky napĺňať v podmienkach, keď sa kumulovali viaceré reformné opatrenia vlády, ktoré mali priamy dosah na rozpočtové príjmy a výdavky. Ide najmä o zníženie sadzby dane z príjmu právnických osôb zo 40 na 29 % a zrušenie dovoznej prirážky na jednej strane a na druhej strane nevyhnutnosť financovať reformné kroky vlády vnútri ekonomiky i vo vzťahu k zahraničnopolitickým ambíciám Slovenskej republiky. Súhrnný dosah pri medziročnom porovnaní skutočných výsledkov rozpočtového hospodárenia vyjadruje skutočnosť, že v roku 2001 mal štátny rozpočet k dispozícii o takmer 8,1 mld. korún menej príjmov než v roku 2000. Avšak skutočné výdavky boli medziročne vyššie o takmer 8,6 mld. korún. V rámci celkovej reformy riadenia verejných financií sa v uplynulom roku aj v štátnom rozpočte uskutočnili viaceré zmeny. Ide najmä o širšie uplatnenie prvkov programového rozpočtovania, viacročné rozpočtovanie, keď sa súčasťou rozpočtových dokumentov stal aj strednodobý finančný výhľad na roky 2001 až 2004. Formou programov sa rozpočtovali výdavky štátneho rozpočtu v sume 30,3 mld. korún, ktoré v zmysle rozpočtových pravidiel koncom roka neprepadajú, ale ich nevyčerpaná časť sa prevádza do nasledujúceho rozpočtového roka s určením na rovnaký účel. Realizácia zámerov stanovených zákonom o štátnom rozpočte na rok 2001 si vyžadovala nielen regulovať čerpanie výdavkov v priebehu roka a dôsledne posudzovať návrhy rozpočtových kapitol na uvoľnenie dodatočných výdavkov, ale aj vykonať viaceré korekcie rozpočtovaných príjmov a výdavkov. Vykonanými úpravami rozpočtu sa pôvodne rozpočtované celkové príjmy zvýšili o 10,8 mld. Sk najmä v dôsledku zvýšenia rozpočtu daňových príjmov o 9,8 mld. Sk. Vo výdavkoch, ktoré sa úpravami zvýšili o 18,3 mld. Sk, išlo najmä o úpravu rozpočtu bežných výdavkov 8,3 mld. Sk a výdavkov kategórie poskytovanie úverov a pôžičiek, účasť na majetku a splácanie istiny 8,2 mld. Sk, čím sa premietlo zapojenie nerozpočtovaných transgrantov a transferov do financovania rozpočtom pôvodne nezabezpečených potrieb. Považujem za potrebné upozorniť, že všetky zmeny rozpočtu sa uskutočnili bez nevyhnutnosti meniť schválený zákon o štátnom rozpočte na rok 2001, a to v rámci splnomocnení daných vláde, resp. ministrovi financií zákonom o rozpočtových pravidlách a zákonom o štátnom rozpočte. Vážená Národná rada, pokiaľ ide o konkrétne dosiahnuté výsledky rozpočtového hospodárenia, nebolo by podľa môjho názoru účelné uvádzať podrobné číselné údaje. Celú faktografiu obsahuje predložený materiál a aj s ohľadom na jeho prerokúvanie vo výboroch sú vám tieto údaje iste známe. Považujem preto za potrebné zmieniť sa stručne o základných rozpočtových proporciách. Úhrnný schodok rozpočtového hospodárenia, ktorý zahrňuje aj výdavky 8,1 mld. Sk na reštrukturalizáciu vybraných bánk podľa § 12 zákona o štátnom rozpočte, dosiahol necelých 44,4 mld. Sk. Schodok z bežného rozpočtového hospodárenia, to znamená bez reštrukturalizačných výdavkov, je 36,3 mld. Sk, čo predstavuje 3,8 % hrubého domáceho produktu. V porovnaní so schváleným rozpočtom bol nižší o zhruba 873 mil. Sk a vo vzťahu k upravenému rozpočtu o 310 mil. Sk. Zlepšenie rozpočtového schodku súvisí so skutočnosťou, že rozpočtované príjmy sa prekročili o 7,3 %, kým výdavky len o 5,8 %. Plnenie príjmov pozitívne ovplyvnili predovšetkým nerozpočtované granty a transfery, ktoré sa získali vo výške 13,7 mld. Sk. Je to síce o 8,5 mld. menej ako v roku 2000, ale bez nich by sa upravený rozpočet príjmov prekročil len o 339 mil. Sk. Výpadok daňových príjmov, ktoré sú v rozpočte rozhodujúce a ktorý predstavoval 1,7 %, bol len čiastočne kompenzovaný prekročením, i keď relatívne vysokým, ostatných kategórií príjmov, keď nedaňové príjmy sa splnili na 112,5 % a príjmy zo splácania úverov a pôžičiek a z predaja majetkových účastí až na 124,3 %. Vo výdavkoch sa viac než dvojnásobne prekročili rozpočtované výdavky na obstaranie kapitálových aktív, v dôsledku čoho rozpočet celej skupiny kapitálových výdavkov vykázal plnenie až 162 %. Takéto ich plnenie bolo možné vďaka zapojeniu mimorozpočtových prostriedkov v úhrne 10,7 mld. Sk, dofinancovanie rozpočtovo nezabezpečených potrieb, pričom z celkového objemu prostriedkov vynaložených na obstaranie kapitálových aktív tieto doplnkové zdroje tvorili viac ako polovicu. V rozhodujúcej miere sa realizovali prostredníctvom rozpočtovej kapitoly ministerstva dopravy, pôšt a telekomunikácií a ich zdrojom boli granty a transfery prijatého Štátneho fondu cestného hospodárstva s určením na financovanie výstavby diaľnic a cestných komunikácií a na úpravu a údržbu ciest. Ďalších 3,6 mld. mimorozpočtových prostriedkov bolo použitých na financovanie neinvestičných výdavkov. V zákone o štátnom rozpočte na rok 2001 sa po prvýkrát určila aj výška schodku celého verejného rozpočtu, a to sumou 37,8 mld. Sk. Hospodárenie verejnej správy Slovenskej republiky, ktoré okrem ústredných rozpočtových organizácií inštitucionálne ďalej tvoria štátne účelové fondy, Fond národného majetku, Slovenský pozemkový fond, Sociálna poisťovňa, Národný úrad práce, zdravotné poisťovne a obce, spolu s nimi zriadenými rozpočtovými organizáciami sa skončilo konsolidovaným schodkom 37,3 mld. bez výdavkov na reštrukturalizáciu bánk a na štátne záruky. Vo vzťahu k hrubému domácemu produktu to predstavuje 3,9 %. Oproti roku 2000 sa výsledok hospodárenia s prostriedkami verejnej správy zhoršil o 4,9 mld. Sk. Je to dôsledok zvýšenia schodku štátneho rozpočtu, keďže v ostatných zložkách verejnej správy sa výsledky ich hospodárenia medziročne výrazne zlepšili, keď namiesto schodku 4,3 mld. v roku 2000 vykázali prebytok 5,1 mld. Zvýšenie schodku štátneho rozpočtu v metodike menového fondu z 26,7 mld. v roku 2000 na 42,1 mld. v rozhodujúcej miere súvisí s financovaním výdavkov, ktoré boli zákonom o štátnom rozpočte určené na reštrukturalizáciu vybraných bánk. Štátne aktíva a pasíva Slovenskej republiky sa v uplynulom roku zvýšili o 161,2 mld. Sk. V rámci nich sa štátne finančné aktíva zvýšili o 99 mld. a záväzky až o 143 mld., takže veriteľsko-dlžnícka pozícia vlády sa zhoršila o 44 mld. Sk. Hospodárenie obcí sa skončilo prebytkom 2,1 mld., zatiaľ čo súhrn ich rozpočtov, schválených mestskými a obecnými zastupiteľstvami, predpokladá schodok vo výške 1,5 mld. Sk. Štátne fondy vykázali podľa účtovnej uzávierky prebytok hospodárenia 8,5 mld., v ktorom sú však zahrnuté aj zostatky ich prostriedkov z minulých rokov vo výške takmer 8 mld. Ako je známe, z 12 štátny fondov ukončilo dňom 31. decembra 2001 svoju činnosť 10 fondov a od roku 2003 bude existovať iba jediný Štátny fond likvidácií jadrovoenergetických zariadení, keď k 31. decembru tohto roku ukončí činnosť aj Štátny fond rozvoja bývania. O hospodárení ďalších zložiek verejného rozpočtu by som, vážené poslankyne a poslanci, nehovoril, pretože sa nimi budete zaoberať osobitne na základe parlamentu predložených správ. Priebežný schodok sa darilo kryť pôžičkovými operáciami pri priemernej úrokovej sadzbe z emisií štátnych pokladničných poukážok 7,729 %. Je to síce o 0,368 % viac ako v roku 2000, ale až na dve aukcie bol úrok z emisií štátnych pokladničných poukážok počas celého obdobia nižší ako aktuálna sadzba 9-mesačného BRIBOR-u. Vláde sa teda podarilo kryť priebežný rozpočtový schodok za lepších podmienok ako Národnej banke Slovenska sťahovanie prebytočnej likvidity od obchodných bánk. Do roku 2002 neprešiel štátny rozpočet so žiadnymi neuhradenými záväzkami z titulu nedostatku finančných prostriedkov, naopak, nový rozpočtový rok sme začínali so stavom 5,4 mld. na súhrnnom účte štátu. Vážená Národná rada Slovenskej republiky, hospodárenie s prostriedkami štátneho rozpočtu v uplynulom roku, ako som uviedol, sa skončilo schodkom vo výške 44,4 mld. Sk. Vláda svojím uznesením č. 460 z 9. mája k návrhu štátneho záverečného účtu Slovenskej republiky za rok 2001 prijala rozhodnutie kryť tento schodok sumou 8,1 mld. Sk z výnosov z predaja štátnych dlhopisov Slovenskej republiky a vo výške 36,6 mld. Sk použitím štátnych finančných aktív vytvorených z tej časti prostriedkov získaných z predaja 49-percentného podielu akcií Slovenského plynárenského priemyslu v držbe Fondu národného majetku Slovenskej republiky, ktoré sú v zmysle uznesenia vlády č. 446 z roku 2002 určené na splatenie štátneho dlhu. Odporúčam, aby sa Národná rada stotožnila s týmto rozhodnutím vlády o krytí schodku štátneho rozpočtu vykázaného v roku 2001 a prijala uznesenie, ktorým schvaľuje aj návrh štátneho záverečného účtu Slovenskej republiky za rok 2001 ako celok tak, ako bol predložený. Ďakujem za pozornosť.